Миле Топуз
Миле Топуз (Кочани, 1932) један је од најплоднијих стрипских стваралаца и илустратора из Републике Македоније.

Завршио је школу за примењене уметности у Љубљани. Од 1956. сарађује са листом Нова Македонија, и заједно са Младеном Тунићем постаје један од главних илустратора дечјих часописа у НР Македонији. Убрзо почиње сарадњу и са издањем Титов пионер, где су му и први стрипски покушаји.

Прво Топузово озбиљније објављено стрипско дело је биографија "Цар Самуило", по сценарију Драгана Ташковског, објављена 1962. године у листу Трудбеник.

У југословенској стрипској едицији "Никад робом" издавача „Дечје новине“ из Горњег Милановца (Србија), Топуз је 1967-1968. објавио неколико стрипова на тему историје Македоније и њених народа, чији су јунаци Хацон, краљ Пребонд, цар Самуило, Климент Охридски, Гаврило Радомир, Ђорђе Војтех, Карпош и Кочо Рацин. Осим стрипова, Миле Топуз се бави и илустрацијом књига и сликањем.

Радио је и за часописе Наш свет, Мак стрип, Стрип арт и друге. Значајан је илустратор разних дечјих и других издања, а бави се илустровањем и сликарством и у пензионерским данима.

За своју дугогодишњу делатност у области стрипа, Топуз је добитник признања за развој и афирмацију македонског стрипа "Љупчо Филипов" које додељује Стрип центар Македоније, са седиштем у Велесу.

Извори

Спољашње везе 
 Миле Топуз, Драган Ташковски. „Хацон“, Никад робом, бр. 109, 1967.
 М. Топуз, Д. Ташковски. „Краљ Пребонд“, Никад робом, бр. 112, 1967.
 М. Топуз, Д. Ташковски. „Цар Самуило“, Никад робом, бр. 126, 1967.
 М. Топуз, Д. Ташковски. „Климент Охридски“, Никад робом, бр. 134, 1968.
 М. Топуз, Д. Ташковски. „Цар Гаврил Радомир“, Никад робом, бр. 142, 1968.
 М. Топуз, Д. Ташковски. „Ђорђе Војтех“, Никад робом, бр. 160, 1968.
 М. Топуз, Д. Ташковски. „Карпош македонски сеоски краљ“, Никад робом, бр. 179, 1968.

Рођени 1932.
Македонци (народ)
Македонски стрип
Цртачи стрипа
Македонски сликари